Folketing
2003-04-11

Det er med baggrund i arbejdsmiljøet, Socialdemokratiet foranlediges til at rejse den her diskussion, men man sætter så fokus på børnenes miljø. Der siger vi så bare: Disse besøg i daginstitutionerne ender i rapporter, og disse rapporter skal følges op, og det skal gøres i samarbejde mellem lederen og forældrebestyrelsen og eventuelt med kommunalbestyrelsen. Vi forventer faktisk, at der kommer noget ud af det her, og i stedet for at man fremsætter et meget teoretisk beslutningsforslag, der fører til noget lovgivning i 2004, så regner vi med, at der kommer handling ud af disse punkter her. Så er jeg glad for, at hr. Villy Søvndal anerkender, at der bliver tale om en offentlig vækst de kommende år. Det er nemlig rigtigt set.